WPH บวกแรง 6% เก็งรายได้ปี 65 “ออลไทม์ไฮ” รับผู้ป่วยต่างชาติพุ่ง-ลุ้นปีนี้โตต่อ
WPH บวกแรง 6% เก็งรายได้ปี 65 “ออลไทม์ไฮ” รับผู้ป่วยต่างชาติพุ่ง ลุ้นปีนี้โตต่อ-จ่อเปิดรพ.วัฒนแพทย์สมุย ไตรมาส 1/66  ดันผลงานเข้าเป้า
WPH บวกแรง 6% เก็งรายได้ปี 65 “ออลไทม์ไฮ” รับผู้ป่วยต่างชาติพุ่ง ลุ้นปีนี้โตต่อ-จ่อเปิดรพ.วัฒนแพทย์สมุย Q1/66
7 ก.พ. 2566

ผู้สื่อข่าวรายงานว่า วันนี้ (7 ก.พ.66) ราคาหุ้นบริษัท โรงพยาบาลวัฒนแพทย์ ตรัง จำกัด (มหาชน) หรือ WPH ณ เวลา 16:12 น. อยู่ที่ระดับ 4.44 บาท บวก 0.24 บาท หรือ 5.71% สูงสุดที่ระดับ 4.50 บาท ต่ำสุดที่ระดับ 4.24 บาท ด้วยมูลค่าการซื้อขาย 116.15 ล้านบาท ราคาหุ้นปรับตัวแรงในรอบ 6 เดือนโดยเทียบตั้งแต่หุ้นยืนที่ระดับ 4.48 บาท เมื่อวันที่ 2 ส.ค.65

โดยก่อนหน้านี้นายเชน เหล่าสุนทร รองประธานเจ้าหน้าที่บริหาร WPH เปิดเผยว่า แนวโน้มผลการดำเนินงานไตรมาส 4/65 จะเติบโตอย่างต่อเนื่อง ผลักดันรายได้รวมทั้งปีเติบโต 5 -10% สร้างสถิติสูงสุดใหม่ต่อเนื่อง และคาดว่าสัดส่วนของผู้ป่วยต่างชาติจะสามารถกลับมาอยู่ที่ 10% และในปี 2566 น่าจะกลับมาอยู่ช่วงใกล้เคียงก่อนสถานการณ์โควิด-19 ที่ระดับ 25%
“ภาพรวมโค้งสุดท้ายปี 65 บริษัทฯยังคงรักษาความสามารถในการทำกำไรไว้ได้ เนื่องจากมีจำนวนผู้ใช้บริการเพิ่มขึ้นในทุกช่องทาง ทั้งนโยบายเปิดประเทศ ทำให้บรรยากาศท่องเที่ยวในประเทศปรับตัวดีขึ้น โรงพยาบาลอยู่ในแหล่งท่องเที่ยว โรงเรียนเปิดภาคเรียนตามปกติ และสถานการณ์โควิด-19 ที่ยังคงแพร่กระจายได้ง่ายขึ้น รวมถึงเข้าสู่ช่วงฤดูฝนมีโรคตามฤดูกาลเข้ามาเป็นปัจจัยหนุน จึงทำให้คนกลับมาใช้บริการในแต่ละวันเป็นจำนวนมาก ส่งผลให้มียอดผู้ป่วยเข้ามารับการรักษาในโรงพยาบาลมากขึ้นตามลำดับ” นายเชน กล่าว
ส่วนผลการดำเนินงานในงวด 9 เดือนแรกของปี 2565 บริษัทฯมีกำไรสุทธิ 125.6 ล้านบาท เพิ่มขึ้น 187.5% จากงวดเดียวกันปีก่อน มีกำไรสุทธิ 43.7 ล้านบาท โดยมีรายได้รวม 894.6 ล้านบาท เพิ่มขึ้น 40.7% จากงวดเดียวกันปีก่อนมีรายได้รวม 635.6 ล้านบาท
สำหรับความคืบหน้าโครงการโรงพยาบาลวัฒนแพทย์สมุย จังหวัดสุราษฎร์ธานี ปัจจุบันอยู่ในช่วงของการดำเนินงานก่อสร้างและคาดว่าจะเสร็จตามแผนที่วางไว้ โดยจะพร้อมเปิดบริการในไตรมาส 1/66 สนับสนับสนุนผลการดำเนินงานสร้างสถิติสูงสุดใหม่ต่อเนื่อง